Коцік
*Янка Журба*

Хлопчык любіць коціка,

Лашчыць ён варкоціка, —

Коцік міл яму.

З ім на двор гуляць ідзе,

Часта малачка дае

Сябру ён свайму.

Ходзіць коцік беленькі,

Хвосцік яго шэранькі,

А бяжыць — стралой.

К хлопцу прытуляецца,

Спінкай выгінаецца,

Хвост яго — дугой.

Як убачыць птушачку,

Хутка шчабятушачку

Хоча ён схапіць:

Вочкі разгараюцца,

Кіпці выпускаюцца,

Ён за ёй бяжыць.

Поўсць яго пушыстая,

Беленькая, чыстая,

Мяккая, як лён.

Мышкі, сцеражыцеся!

Ціха!.. беражыцеся!

Уміг вас зловіць ён.

1921 г.